D'acord amb el que estableix l'article 2 de la Llei orgànica 2/2006, de 3 de maig, d'educació, una de les finalitats del sistema educatiu és el ple desenvolupament de la personalitat i de les capacitats de l'alumnat.
Així mateix, la Llei orgànica d'educació es refereix a la cooperació i col·laboració de les administracions educatives amb les corporacions locals en la planificació i implementació de la política educativa i, en aquest sentit, es determina que totes elles coordinaran les seves actuacions, en l'àmbit de les seves respectives competències, per tal d'assolir una més gran eficàcia dels recursos destinats a l'educació i contribuir a les finalitats que fixa la pròpia llei.
D'altra banda, fent-se ressò dels principis de la Llei 18/2003, de 4 de juliol, de suport a les famílies, el Departament d'Educació vol afavorir la conciliació de la vida laboral i familiar de les famílies de Catalunya, destinant subvencions per a l'organització d'activitats extraescolars, les quals alhora que amplien els camps d'educació i socialització de l'alumnat, faciliten que aquest estigui atès i ocupat en unes franges horàries en les quals els pares i les mares eventualment encara no han finalitzat les seves dedicacions laborals i professionals.
Mitjançant les activitats extraescolars es posa a disposició de l'alumnat i dels centres uns espais i uns professionals responsables dels infants durant el temps que dura l'activitat, per tal de desplegar capacitats i competències complementàries a les dels plans d'estudi i enriquir l'oferta de formació integral.
En sintonia amb aquests principis, el Pacte Nacional per a l'Educació, signat el 20 de març de 2006, entre el Govern de la Generalitat i les principals organitzacions que formen la comunitat educativa a Catalunya, reconeix l'important paper de les activitats més enllà de l'horari lectiu amb finalitats educatives i de cohesió social, i preveu l'establiment d'una línia d'ajuts per a la seva realització, amb la qual, entre d'altres objectius, s'ha de garantir la participació de l'alumnat de famílies amb menys recursos.
Amb aquesta finalitat el Pacte Nacional per a l'Educació planifica destinar dotacions pressupostàries durant els propers exercicis per tal que els ajuntaments, mitjançant el compromís amb les Associacions de Mares i Pares d'Alumnes, i amb la participació de les famílies en el seu finançament, puguin implantar aquests serveis en els centres educatius.
En aquest sentit, es pronuncia el Decret 218/2001, de 24 de juliol, pel qual es regula l'ús social dels edificis dels centres educatius per a la realització de les activitats socioculturals, més enllà del seu ús escolar, i sense interferir en l'activitat docent.
D'acord amb l'objectiu del Pla de Govern 2007-2010 d'impuls de la presentació telemàtica de documentació, i amb la voluntat d'assolir una major eficiència en la tramitació del procediment de les subvencions convocades s'adopta com a preferent la tramitació via telemàtica, mitjançant l'extranet de les administracions públiques de Catalunya, el portal eaCat.
Per tot això, de conformitat amb el que estableix la Llei 38/2003, de 17 de novembre, general de subvencions, i el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a proposta de la Direcció General d'Atenció a la Comunitat Educativa,
S'aproven les bases reguladores que consten a l'annex d'aquesta Ordre, per a l'atorgament de subvencions als ajuntaments, per al foment de la participació en activitats extraescolars amb finalitats educatives i de cohesió social dels centres educatius sufragats amb fons públics, que imparteixen ensenyaments d'educació infantil de segon cicle i/o ensenyaments obligatoris, organitzades pels ajuntaments o per les associacions de mares i pares d'alumnes, i amb la participació de les famílies en el seu finançament.
S'obre convocatòria de concurs públic per a la concessió de subvencions als ajuntaments, per a les activitats extraescolars realitzades durant el curs escolar 2007-2008, la qual es regeix per les bases que es publiquen com a annex d'aquesta Ordre.
Es destina a la concessió d'aquestes subvencions un import total de 4.118.000,00 euros, dels quals 1.565.000,00 euros seran imputables a l'any 2007, amb càrrec a la partida EN04 D/4600000100/4250 dels pressupostos de la Generalitat de Catalunya per a 2007, i 2.553.000,00 al 2008, amb càrrec a la partida corresponent d'aquell exercici.
De l'import assenyalat per al 2007, 940.000,00 euros es destinaran a minorar el cost de les activitats de forma universal, i els restants 625.000,00 euros, a la concessió d'ajuts entre les famílies d'alumnat amb menys recursos, d'acord amb el que estableix l'article següent.
Pel que fa al 2008, la distribució entre aquestes dues modalitats serà d'1.532.000,00 euros i 1.021.000,00 euros, respectivament.
No obstant això, la distribució entre les dues modalitats esmentades podrà ser diferent del que s'ha indicat, en funció de les sol·licituds que presentin els ajuntaments.
Aquestes quantitats podran ser incrementades d'acord amb les disponibilitats pressupostàries per a l'exercici pressupostari corresponent.
4.1 Les assignacions als ajuntaments tindran dues modalitats, compatibles entre elles: la primera, per tal de minorar el cost de les activitats extraescolars de forma universal, i la segona, per tal de minorar el cost de les activitats extraescolars mitjançant un ajut a les famílies d'alumnat amb menys recursos.
Els ajuntaments establiran els mecanismes equitatius de distribució de les quantitats entre els centres educatius i entre les famílies beneficiàries.
4.2 Les famílies que es vulguin acollir a la segona modalitat de les descrites en el punt anterior, hauran d'acreditar haver tingut en el darrer exercici fiscal liquidat una renda familiar disponible inferior als imports que figuren en el següent escalat, en funció del nombre de membres que integren la unitat familiar:
Famílies de dos membres: 14.778,00 euros.
Famílies de tres membres: 19.407,00 euros.
Famílies de quatre membres: 23.020,00 euros.
Famílies de cinc membres: 26.123,00 euros.
Famílies de sis membres: 29.120,00 euros.
Famílies de set membres: 31.953,00 euros.
Famílies de vuit membres: 34.767,00 euros.
A partir del vuitè membre, s'afegiran 2.791,00 euros per cada nou membre computable.
La renda de les famílies, als efectes d'aquest article, s'obtindrà per agregació de les rendes corresponents al darrer exercici fiscal liquidat de cada un dels membres computables de conformitat amb la normativa reguladora de l'impost sobre la renda de les persones físiques.
Tindrà el mateix efecte excloent l'existència d'activitats econòmiques de què siguin titulars els membres computables de la família, per les quals hagin tingut el darrer any fiscal un volum de facturació superior a 156.300,00 euros.
Les famílies beneficiàries d'aquests ajuts no s'han de trobar en cap de les causes que impedeixen obtenir aquella condició, d'acord amb el que estableix l'article 13.2 de la Llei 38/2003, de 17 de novembre, general de subvencions.
En el supòsit que les persones sol·licitants no puguin adjuntar la documentació referida a la capacitat econòmica i estiguin rebent assistència social rellevant, l'ajuntament podrà fer una valoració estimativa dels ingressos d'acord amb la informació de què disposi.
Pel que fa a l'assignació als ajuntaments per tal de minorar el cost de l'activitat de forma universal (primera de les modalitats descrites a l'article 4.1), l'import de la subvenció per a cada una d'elles serà el resultat de dividir l'import total del crèdit disponible pel nombre d'activitats corresponents a les sol·licituds admeses.
En qualsevol cas, l'import màxim concedit serà de 840,00 euros quan es realitzi només una activitat i 420,00 euros més per cada una de les restants activitats que s'organitzin a cada centre.
Respecte l'assignació als ajuntaments per concedir ajuts entre les famílies d'alumnat amb menys recursos (segona de les modalitats descrites a l'article 4.1), l'import de l'ajut per a cada una d'elles serà el resultat de dividir l'import total del crèdit disponible pel nombre d'alumnes corresponents a les sol·licituds admeses.
En qualsevol cas, l'import màxim concedit per a cada alumne/a serà de 105,00 euros per activitat, en l'educació especial, i de 70,00 euros en la resta d'ensenyaments a què es refereix aquesta Ordre.
El termini de presentació de les sol·licituds per a l'obtenció dels ajuts que es convoquen és de 20 dies, a comptar des de l'endemà de la publicació d'aquesta Ordre en el DOGC.
Es delega en la directora general d'Atenció a la Comunitat Educativa la competència per resoldre aquesta convocatòria.
En la resolució es determinaran els recursos que s'hi poden interposar, l'òrgan davant del qual es podrà recórrer, i el termini per fer-ho.
Barcelona, 18 de setembre de 2007
L'objecte d'aquestes bases és la regulació de l'atorgament de subvencions als ajuntaments, per al foment de la participació en activitats extraescolars en els centres educatius sufragats amb fons públics, que imparteixen ensenyaments d'educació infantil de segon cicle i/o ensenyaments obligatoris, organitzades pels ajuntaments o per les AMPA.
L'import de la subvenció es destinarà a minorar el cost del servei per a l'alumnat que s'hi aculli, amb un tractament especial i directe pel que fa a les famílies en situació més desafavorida, mitjançant la concessió d'ajuts individuals.
El servei d'activitats extraescolars ha d'ésser un temps actiu per als nens i nenes, que possibiliti la realització d'activitats socioeducatives lúdiques, artístiques o esportives i d'altres que tinguin per finalitat continuar la formació dels alumnes, amb exclusió de les activitats pròpies dels programes escolars.
Queden excloses d'aquestes subvencions i ajuts les activitats esportives que rebin subvenció del Pla de l'Esport a l'Escola i totes les que formin part dels Plans Educatius d'Entorn.
En qualsevol cas, l'activitat haurà de ser aprovada pel consell escolar en els centres educatius públics, i pels titulars en els centres educatius privats sufragats amb fons públics.
Requisits dels ajuntaments per ser beneficiaris de les subvencions
3.1 Poden sol·licitar les subvencions els ajuntaments de municipis amb centres educatius sufragats amb fons públics de Catalunya que imparteixin ensenyaments d'educació infantil de segon cicle i/o ensenyaments obligatoris.
3.2 Els ajuntaments hauran de seleccionar mitjançant un procediment de concurrència pública l'alumnat que vulgui participar de l'ajut a les famílies amb menys recursos, d'acord amb els criteris establerts en aquestes bases reguladores i en la convocatòria corresponent.
Condicions de prestació del servei
a) Les activitats han d'estar organitzades pels serveis municipals o per les AMPAS.
b) L'activitat s'ha de dur a terme en els locals i els espais del centre educatiu que determini la direcció del centre, o la titularitat, en el cas dels centres privats concertats.
c) Ha de prestar-se en un calendari que comprengui la totalitat del curs escolar i en un horari que comenci després de l'activitat lectiva del dia escolar.
d) Ha d'estar cobert per l'assegurança a què fa referència la base 8.
e) El nombre de monitors/ores serà d'un per activitat subvencionable, i en qualsevol cas serà necessària la presència d'un mínim de dos per a la realització d'una única activitat.
f) L'empresa o entitat prestadora del servei ha de tenir les activitats emmarcades en un projecte educatiu propi.
g) S'aplicarà el conveni col·lectiu de treball del sector del lleure educatiu i sociocultural de Catalunya vigent, en el cas que el servei es presti mitjançant empresa o entitat subjecta a la seva regulació.
5.1 Tindrà la consideració d'activitat subvencionable, als efectes d'aquests ajuts, cada grup d'entre 12 i 20 alumnes inscrits a cada una de les activitats que es programin i que tinguin una durada mínima de 70 hores repartides durant el curs escolar.
5.2 De forma excepcional, en els centres i zones escolars rurals (ZER) que tinguin menys de 50 alumnes, el nombre mínim d'assistents a l'activitat haurà de ser de 5.
La mateixa excepció serà d'aplicació en els centres que estiguin en funcionament per un termini de menys d'un any abans de la presentació de la sol·licitud.
5.3 Per als centres d'educació especial, el còmput per a la consideració d'activitat subvencionable serà de la meitat del nombre d'alumnes que el previst a la base 5.1.
Requisits dels monitors i monitores
A aquests efectes, hauran d'estar en possessió d'algun dels diplomes i títols següents: diploma de monitor d'activitats en el lleure infantil i juvenil, diploma de director d'activitats en el lleure infantil i juvenil, títol de tècnic superior en animació sociocultural, títol de tècnic superior en integració social i títol de tècnic superior en educació infantil, i d'altres equivalents, o acreditar capacitació provada per l'experiència adquirida.
Els sol·licitants han de declarar si han demanat o obtingut altres subvencions amb la mateixa finalitat, i indicar-ne la seva procedència i import.
L'import de la subvenció concedida en cap cas no pot ser d'una quantitat que, aïlladament o en concurrència amb altres ajuts d'entitats públiques o privades, superi el cost del servei.
L'ajuntament ha de contractar una assegurança de responsabilitat civil per cobrir els riscs derivats del desenvolupament del servei d'acollida front a usuaris i tercers, amb uns límits mínims de 150.000,00 euros per víctima i 1.200.000,00 euros per sinistre, d'acord amb el Decret 218/2001, de 24 de juliol, pel qual es regula l'ús social dels edificis dels centres docents públics, modificat pel Decret 333/2002, de 19 de novembre.
9.1 Les sol·licituds, degudament signades, es presentaran, de manera preferent, pels mitjans telemàtics de l'extranet de les administracions públiques catalanes, el portal eaCat, adreça http://www.eacat.net, d'acord amb el que estableix l'Ordre EDU/325/2007, de 10 de setembre, per la qual s'aprova l'ús de diversos tràmits telemàtics relatius al procés de concessió de subvencions als ajuntaments per al foment de la participació en activitats extraescolars dels centres educatius sufragats amb fons públics, que imparteixen ensenyaments d'educació infantil de segon cicle i/o ensenyaments obligatoris, en els termes que estableix la normativa vigent, sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
9.2 Les sol·licituds realitzades per mitjans telemàtics es consideren presentades davant de l'Administració quan s'enregistrin en el Registre telemàtic del portal eaCat.
9.3 Les sol·licituds presentades telemàticament tenen els mateixos efectes jurídics que les presentades per la resta de mitjans admesos en dret.
10.1 La resolució de la convocatòria la farà l'òrgan que es determini a la pròpia convocatòria.
10.2 La resolució de concessió i desestimació de les subvencions es notificarà als sol·licitants.
A més a més, la resolució es farà pública al tauler d'anuncis de la seu central del Departament d'Educació, als taulers dels Serveis Territorials corresponents i als del Consorci d'Educació de Barcelona, i mitjançant la pàgina web del Departament d'Educació, així com al portal eaCat.
Així mateix, es publicarà al DOGC quan l'import atorgat sigui igual o superior a 3.000,00 euros.
En qualsevol cas, es consideraran desestimades les sol·licituds d'ajuts no resoltes per resolució expressa dins el termini de sis mesos a comptar des de l'endemà de la data de finalització del termini per presentar les sol·licituds.
El primer pagament es tramitarà dintre del primer trimestre del curs escolar i la resta de l'import es lliurarà un cop hagi estat justificada correctament la subvenció, d'acord amb la base següent.
El primer pagament constarà de dues bestretes: una d'un 38% de la subvenció concedida per a l'organització d'activitats per tal de minorar-ne el cost de forma universal, i una altra d'un 25% de la subvenció concedida per a l'organització d'activitats per a la concessió d'ajuts entre les famílies d'alumnat amb menys recursos.
La documentació justificativa a què fa referència aquesta base haurà de ser presentada mitjançant els corresponents formularis de justificació que estaran a disposició dels ens locals a l'extranet de les administracions públiques.
Els formularis, signats electrònicament per la persona responsable, es lliuraran de manera preferent pels mitjans telemàtics de l'extranet de les administracions públiques catalanes, el portal eaCat, a l'adreça indicada.
També es podran presentar de manera presencial als Serveis Territorials del Departament d'Educació o a la seu central del Departament d'Educació o a la seu del Consorci d'Educació de Barcelona.
El termini de presentació de la documentació finirà el dia 31 de juliol de l'any d'acabament del curs a què fa referència la convocatòria.
Aquesta justificació haurà de constar dels següents documents:
a) Certificat d'assistència a cada activitat, amb indicació dels noms i cognoms, i amb l'autorització prèvia dels pares, mares o tutors/res per a la cessió de les dades personals de l'alumnat, d'acord amb la Llei orgànica 15/1999, de 13 de desembre, de protecció de dades de caràcter personal (BOE núm. 298, de 14 de desembre).
b) Memòria descriptiva de cada activitat.
c) Certificat de la Intervenció de l'Ajuntament, acreditatiu de les obligacions reconegudes amb motiu de la prestació del servei, amb especificació de les activitats realitzades, i relació dels ajuts concedits a l'alumnat de les famílies amb menys recursos amb el detall dels beneficiaris i els imports corresponents.
També s'ha d'especificar el cost al qual fan front les famílies per la participació en l'activitat.
d) Pòlissa de responsabilitat civil que cobreixi els riscs d'acord amb la base 8.
b) Sotmetre's a les actuacions de comprovació del Departament d'Educació, i a les de control de l'activitat econòmica i financera que corresponguin a la Intervenció General de la Generalitat, a la Sindicatura de Comptes o altres organismes competents, tant nacionals com comunitaris, amb l'aportació de tota la informació que li sigui requerida en exercici de les actuacions anteriors.
c) Proposar al Departament d'Educació qualsevol canvi que, dins la mateixa finalitat, es pugui produir en la destinació de la subvenció.
f) Fer pública la col·laboració del Departament d'Educació en la documentació que generin les activitats subvencionades.
Són causes de revocació total o parcial de l'atorgament de la subvenció, les quals, si escau, poden donar lloc al reintegrament de les quantitats percebudes indegudament, amb els interessos corresponents, les que preveuen els articles 37 de la Llei 38/2003, de 17 de novembre, general de subvencions i 99 i següents del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com l'incompliment per part del destinatari de les condicions establertes en aquestes bases.